《苦雨》
宋代·刘敞

东风十日不肯回，浓云猛雨无时开。纷然万瓦垂组练，忽变百时吹尘埃。

河鱼无翼蹈平陆，水鸟哺子升高台。羲和送日不竟夜，阳乌翅湿方摧颓。

腐薪数吹不堪湿，灵井已满无用汲。大衢泥潦安得出，败瓦漏缺端愁入。

街头红粟更腾踊，岁晏敝裘方缀缉。黄花荧荧独不忧，怅然为尔临风立。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。